'n Baie gestuurde Kersfees - Christians
December 11, 2018 ChristiansUncategorized
Adventstyd is hier. Ek lees in koerante dat dit maar 'n treurige Kersseisoen gaan wees want mense het minder geld om te spandeer. Dit is nogal 'n skrikwekkende gedagte: Die sukses van Kersfees hang af van of jy genoeg geld het om te spandeer. Ek hoop nie dit is waar nie, al is dit te verstane. Vir baie mense is die Kersvakansie 'n blaaskans in die drukte van werk en eise. En daarvoor help 'n bietjie ekstra geld. So, kom ons maak 'n duidelike onderskeid tussen die somervakansie en Kersfees.
In ons nadenke oor die kerk se gestuurde roeping, is Kersfees 'n baie belangrike merker. Kersfees gaan oor God wat tussen ons kom woon. God red ons nie van ver af nie, Jesus kom woon en loop tussen mense. Waar Hy kom, word mense gered, die wêreld heel.
Die teoloog Joachim Jeremias maak 'n groot saak daarvan dat God die stilte breek wanneer Jesus na die aarde kom. In die vier eeue tussen die Ou en Nuwe Testament het die stem van God al hoe stiller geword. Daar was nie profete nie, die wettiese lees van die Ou Testament word al sterker en mense beleef dat God ver is en dat dit moeilik is om God te ken en te dien.
En dan, skielik, boem! Jesus word gebore. Hy is Immanuel, God by ons.
Dr Willem Nicol vertel dat daar in Koptiese kerke in Noord-Afrika, permanent 'n krip en 'n kruis voor in die kerkgeboue staan. In Katolieke kerke en in kuns­galerye is daar amper net soveel skilderye wat gaan oor Jesus se menswording as van sy lyding. Die wonder van God se genade word net soveel uitgedruk deur die krip as deur die kruis.
Vir gestuurde gemeentes en gestuurde mense is dit wesenlik. Die feit dat God ons nie vergeet of aan ons lot oorlaat nie, dat die groot plan met die wêreld insluit dat Jesus mens word, sê iets fundamenteel vir ons lewe. Ons volg Jesus na die wêreld. Soos Jesus, is ons gestuur om ín die wêreld, tussen mense te leef en te werk.
God red nie op 'n afstand nie. Hy kom naby. So is ons ook bedoel om tussen mense te leef, in die wêreld ons lig te laat skyn. Daar is altyd 'n gevaar dat gestuur­de gemeentes op 'n afstand met mense werk, dat ons ander stuur en betaal om namens ons in die wêreld te wees. Kersfees herinner ons aan 'n God wat nie net stuur nie, maar self kom.